Predkladacia správa

Ministerstvo hospodárstva SR predkladá materiál „Správa o vývoji zahraničného obchodu za rok 2008“ ako iniciatívny. Tento materiál koncepčne a obsahovo nadväzuje na správy o výsledkoch zahraničného obchodu SR prerokované vládou SR v predchádzajúcich rokoch.
Vysoký stupeň zapojenia hospodárstva do medzinárodnej deľby práce vypovedá o dôležitosti vplyvu zahraničných trhov na vývoj slovenského hospodárstva. 
Predkladaný materiál analyzuje vývoj zahraničného obchodu SR v roku 2008, makroekonomické súvislosti zahraničného obchodu, jeho teritoriálnu a komoditnú štruktúru. Materiál taktiež v stručnosti popisuje zahraničný obchod SR s poľnohospodárskymi výrobkami a štruktúru exportujúcich firiem.
V materiáli je taktiež uvedená predikcia vývoja vybraných makroekonomických ukazovateľov a bilancie tovarov a služieb na rok 2009.
Materiál je vypracovaný na základe štatistických údajov, ktoré Ministerstvu hospodárstva SR poskytol Štatistický úrad Slovenskej republiky na základe Dohody o poskytovaní údajov o zahraničnom obchode na štatistické účely a o ochrane dôverných údajov a mlčanlivosti uzavretej medzi Ministerstvom hospodárstva Slovenskej republiky a Štatistickým úradom Slovenskej republiky zo dňa 6. decembra 2004. V materiáli sú taktiež použité štatistické údaje Národnej banky Slovenska, Štatistického úradu SR, Ministerstva financií SR a Európskej komisie, uverejnené na internetových stránkach týchto inštitúcií.
Predkladaný materiál má informatívny charakter; preto nebol predmetom medzirezortného pripomienkového konania. 
Na materiál sa nevzťahuje obmedzenie prístupu k informáciám v zmysle zákona č. 211/2000.
Materiál nemá žiadny finančný, ekonomický, environmentálny vplyv, ani vplyv na zamestnanosť a podnikateľské prostredie.